আরজি কর মামলার রায়দানের দিন জানিয়ে দিল আদালত

কলকাতা: আরজি করের খুন ও ধর্ষণের মামলার (RG Kar Rape and Murder Case) শুনানি শেষ। বৃহস্পতিবার আদালত জানিয়ে দিল রায়দানের দিন। আগামী ১৮ জানুয়ারি আরজি কর মামলার রায় ঘোষণা হবে জানিয়ে দিল শিয়ালদহ আদালত।

১১ নভেম্বর আরজি কর কাণ্ডের বিচার প্রক্রিয়া শুরু হয়। টানা ২ মাস ধরে চলে এই মামলার শুনানি। আগেই এই মামলার চার্জশিট দিয়েছিল সিবিআই। কেন্দ্রীয় তদন্তকারী সংস্থা চার্জশিটে উল্লেখ করেছে এই মামলা সিভিক ভলান্টিয়ার সঞ্জয় রায় একমাত্র অভিযুক্ত। আদালতে তাঁর সর্বোচ্চ শাস্তির আবেদন জানিয়েছে কেন্দ্রীয় এজেন্সি। সিবিআই জানিয়েছে, এই ঘটনার তদন্তে যে সমস্ত তথ্যপ্রমাণ মিলেছে, তাতে এক জনই অভিযুক্ত। এক জনের পক্ষেও যে ওই ঘটনা সম্ভব, তা বলা হয়েছে বিশেষজ্ঞ চিকিৎসকদের রিপোর্টেও।

আরও পড়ুন:ব্যারাকপুরের বিধায়কের নজরে টিটাগরের কাউন্সিলরদের একাংশ

সিবিআইয়ের দাবির বিরোধিতা করে আদালতে ধৃতের আইনজীবী জানিয়েছিলেন, গোটা ঘটনাটি সাজানো। তাঁর মক্কেল এই ঘটনার সঙ্গে যুক্তই নন। তাঁর মক্কেলকে ফাঁসানো হয়েছে। সিবিআইয়ের দেওয়া তথ্যপ্রমাণও পর্যাপ্ত নয় বলে দাবি করেন সঞ্জয়ের আইনজীবী। আদালতে জানায়, নির্যাতিতার শরীরের কোনও আঘাতের চিহ্ণ মেলেনি। সিবিআই যা বলছে, তা সঠিক নয়। অন্যদিকে সিবিআই তদন্তে অষোন্ত প্রকাশ করে নির্যাতিতার পরিবার আদালতে জানিয়েছে, এক জনের পক্ষে এই ঘটনা সম্ভব নয়। নতুন করে তদন্ত হোক, চান নির্যাতিতার বাবা-মা। সব পক্ষের বক্তব্য শুনেছে আদালত। শিয়ালদহ আদালতে রুদ্ধদ্বার কক্ষে এই বিচারপ্রক্রিয়া চলেছে।